Panayiotou-moordsaak dalk op pad na hooggeregshofChristopher Panayiotou tydens ‘n vorige hofverskyning. Foto: ANA Panayiotou en sy mede-beskuldigde, Sizwezakhe Vumazonke, wat teregstaan vir die moord op Panayiotou se vrou, Jayde, sal Maandag weer in die Port Elizabeth-landdroshof verskyn. Hul vorige verskyning was op 13 Augustus, waarna die saak uitgestel is. Jayde (29) is op 21 April buite haar huis in Kabegapark, Port Elizabeth, ontvoer terwyl sy op ŉ saamrygeleentheid na die Riebeek College, waar sy ŉ onderwyseres was, gewag het. Haar liggaam is die volgende dag in KwaNobuhle buite Uitenhage gevind. Panayiotou is kort daarna in hegtenis geneem. Die staat beweer hy het Luthando Siyoli genader om ŉ huurmoordenaar op te spoor wat sy vrou sou vermoor. Siyoli het as uitsmyter gewerk by ŉ nagklub wat Panayiotou besit en het glo vir Vumazonke genader om die moord te pleeg. Panayiotou het na bewering R70 000 vir die moord betaal, waarvan Vumazonke R40 000 ontvang het en Siyoli R30 000. Aanklagte teen Siyoli is egter verlede maand teruggetrek aangesien hy nou as staatsgetuie in die saak sal optree. Klik hier vir alle vorige berigte oor die Jayde Panayiotou-saak op Maroela Media.